Bybelskool » Wat is die Heilige Gees? – Johannes 16:5-15
Nou is Ek op pad terug na Hom toe wat My gestuur het; tog vra niemand van julle vir My: 'Waarheen gaan U?' nie. Omdat Ek dit egter vir julle gesê het, het hartseer julle harte oorweldig. Laat Ek julle egter die waarheid vertel: Dit is tot julle voordeel dat Ek weggaan, want as Ek nie weggaan nie, sal die Raadgewer, die Heilige Gees, nie na julle toe kom nie. As Ek egter weggaan, sal Ek die Raadgewer na julle toe stuur. En wanneer Hy kom, sal Hy die wêreld oortuig van sy sonde, van God se regverdige oordeel, en dat die oordeel hier is. Van sonde, omdat die wêreld nie in My glo nie; van God se regverdige oordeel, omdat Ek teruggaan na die Vader toe en julle My nie meer sien nie; van veroordeling, omdat die regeerder van hierdie wêreld reeds veroordeel is. Ek het nog baie dinge om vir julle te sê, maar julle kan dit nie nou verwerk nie. Wanneer Hy ook al kom, die Gees van die waarheid, sal Hy julle begelei in die volle waarheid. Hy sal nie uit Homself praat nie, maar net sê wat Hy hoor. Hy sal die dinge wat gaan kom, aan julle meedeel. Hy sal My verheerlik omdat Hy dit wat Hy van My sal ontvang, aan julle sal meedeel. Alles waaroor die Vader beskik, behoort ook aan My; daarom dat Ek gesê het: "Wat Hy van My ontvang, sal Hy aan julle meedeel." (NLV)
1. Die Heilige Gees word hier die Raadgewer (ander vertalings het Trooster) en Waarheid genoem. Hoe beoefen die Heilige Gees hierdie funksies of rolle in die lewe?
2. Die Heilige Gees gee nie raad of begeleiding uit sy eie nie. Wat bedoel Jesus as Hy sê dat die Gees net sê wat Hy hoor? Hoe werk dit?
3. Lees die verse later vandag weer om jou te herinner aan die feit dat die Heilige Gees jou Raadgewer en Begeleier is.